b"\n_START_ARTICLE_\nGal Gjurin\n_START_SECTION_\nBiografija\n_START_PARAGRAPH_\nPo maturi se je vpisal na ljubljansko Filozofsko fakulteto, smer slovenistika  in sociologija kulture. Njegov o\xc4\x8de je znani slovenski jezikoslovec Velimir Gjurin, njegova sestra pa slovenska pevka Severa Gjurin. Gjurin je za\xc4\x8del pisati poezijo in glasbo \xc5\xbee v \xc5\xa1tudentskih letih. Vodil je glasbeni program v ljubljanskem jazzovskem klubu Franky's bar v hotelu Austrotel. Kot basist je igral v razli\xc4\x8dnih zasedbah po Sloveniji, najpogosteje v takratnem kolektivu El-d\xc5\xbeabl-d\xc5\xbeejna (1999\xe2\x80\x932001), s katerim so tudi posneli gradivo za zgo\xc5\xa1\xc4\x8denko._NEWLINE_Leta 2002 je iz\xc5\xa1la njegova prva pesni\xc5\xa1ka zbirka Mesto, za katero je bil istega leta nominiran za najbolj\xc5\xa1i slovenski knji\xc5\xbeni prvenec. Njegova skladba Brez sramu in brez strahu je bila nagrajena na Festivalu slovenskega \xc5\xa1ansona 2005. Gjurin je vodja Festivala poezije in glasbe 69. V glasbi je najbolj znan po uspe\xc5\xa1nicah: Kaj vse bi dal, \xc4\x8cas bo na moji strani, Dva, ki le\xc5\xbeita, Srce, Knjiga obrazov, Kadar sva sama (s skupino Olivija). Leta\xc2\xa02010\xc2\xa0je skupaj z Matev\xc5\xbeem \xc5\xa0aleharjem - Hamom nastopil na\xc2\xa0EMI s pesmijo\xc2\xa0\xc4\x8crni konji \xc4\x8dez nebo.\n_START_SECTION_\nDelo\n_START_PARAGRAPH_\nRazpon Gjurinove glasbe sega od jazza, svobodno improvizirane glasbe, orkestralne, komorne in popularne glasbe, tanga, \xc5\xa1ansona, etno glasbe, gara\xc5\xbenega punka do rocka. Pesmi so pove\xc4\x8dini osebnoizpovedne. Nanj je vplival tudi Ati Soss._NEWLINE_Med letoma 1993 in 2009 so pod njegovim vodstvom delovale glasbene skupine: punkerski Pogojno u\xc5\xbeitni in Adivaljaver, psihedeli\xc4\x8dni Klodvikovo Satje, etno-rockovski Eppur si muove, bluesovski Vzhodno od raja, jazzovski El-d\xc5\xbeabl-d\xc5\xbeejna, LejGaDejGa in Not interested, glasbeno-teatrska Orja\xc5\xa1ka Rozabunda, literarno-likovno-glasbeni Projekt Mesto, me\xc5\xa1ano \xc5\xbeanrska Olivija ter spremljevalna zasedba Galeristi._NEWLINE_Njegova prva samostojna zgo\xc5\xa1\xc4\x8denka je bila Srce (2008). Sodeloval je s \xc5\xa1tevilnimi doma\xc4\x8dimi in tujimi glasbeniki \xe2\x80\x93 Vladom Kreslinom (kot avtor in producent pri njegovi plo\xc5\xa1\xc4\x8di Drevored), Eldo Viler, Neisho, Tomijem Megli\xc4\x8dem (Siddharta), Janom Plestenjakom, skupino Carpe Diem in Josipo Lisac \xe2\x80\x93 ter literarnimi, glasbenimi in likovnimi umetniki. Je dolgoletni \xc4\x8dlan glasbeno-likovnega kolektiva BAST. Komponira in izvaja tudi avtorsko filmsko glasbo (Hit poletja) ter glasbo za dramske (Sonce na krilih metulja) in plesne predstave (Katarza za za\xc4\x8detnike). Prireja glasbene delavnice improvizacije, kompozicije in skupinske igre doma in v tujini._NEWLINE_Zavzema se za spremembe odnosa dr\xc5\xbeave do slovenske glasbe. Leta 2010 se je na I. slovenskem glasbenem kongresu v Cankarjevem domu zavzel za za\xc5\xa1\xc4\x8dito slovenskih glasbenikov ter doma\xc4\x8de glasbene in splo\xc5\xa1ne kulture. V zvezi z osnutkom Zakona o medijih (2010) je kongres postavil tri zahteve: prva, od RTV Slovenija so zahtevali vrnitev oddaj, ki spodbujajo razvoj in kakovost slovenske glasbene produkcije, \xc5\xbeive koncerte, produkcije videospotov ter glasbo in vse zvrsti, ki niso zastopane v komercialno usmerjenih medijih; druga, od Ministrstva za kulturo so zahtevali za\xc5\xa1\xc4\x8dito avtorskih in sorodnih pravic; tretja zahteva pa se je nana\xc5\xa1ala na \xc4\x8dlen, ki predvideva le 15\xc2\xa0% predvajanje slovenske glasbe na radijskih in televizijskih programih. Gjurin je predsednik\xc2\xa0Slovenske unije glasbenih ustvarjalcev (2012\xe2\x80\x932016), ki je aktivna pri urejanju razmer na podro\xc4\x8dju glasbenega ustvarjanja._NEWLINE_Gjurin je do sedaj izdal sedem albumov: Med mo\xc5\xa1kim in \xc5\xbeensko (2004), Brez sramu in brez strahu (2005) in Kjer je toplo (2009) z zasedbo Olivija, Feti\xc5\xa1 z zasedbo Gal in Galeristi (2007), Srce (2008) in Du\xc5\xa1a in telo (2012)._NEWLINE_Leta 2012 je ustanovil lastno zalo\xc5\xbebo HAD, pri kateri je iz\xc5\xa1el album Du\xc5\xa1a in telo.\n_START_SECTION_\nAlbumi\n_START_PARAGRAPH_\nMed mo\xc5\xa1kim in \xc5\xbeensko (Olivija)_NEWLINE_Zgo\xc5\xa1\xc4\x8denka je iz\xc5\xa1la leta 2004 in vsebuje 11 skladb, od tega sta dve instrumentalni. \xc5\xbdanrsko prevladujeta jazz in etno, pogosti so tudi funk vzorci, nekaj je rocka in popa. Glasba je mo\xc4\x8dno zaznamovana z zvokom harmonike in pi\xc5\xa1\xc4\x8dali oziroma klarineta, \xc4\x8deprav imajo vidno vlogo tudi kitare. Teme so ljubezenske, razpenjajo se med mo\xc5\xa1kim in \xc5\xbeensko ter se ukvarjajo z njunim medsebojnim odnosom. Najbolj znana skladba z albuma je Kadar sva sama, ki jo poje Gjurinova sestra Severa._NEWLINE_Brez sramu in brez strahu, Kjer je toplo (Olivija)_NEWLINE_Album Brez sramu in brez strahu je naslovljen po skladbi, nagrajeni na Festivalu slovenskega \xc5\xa1ansona 2005. Plo\xc5\xa1\xc4\x8da vsebuje nekaj \xc5\xbeivih izvedb (Iz\xc5\xa1tekani z Juretom Longyko, 2005) in remixov (Aldo Ivan\xc4\x8di\xc4\x8d), pospremljena pa je bila z bogatim dokumentarnim fotografskim izborom Mihe Golarja in obse\xc5\xbenim Gjurinovim predgovorom. Kjer je toplo je kompilacija, na njej so pet let stari posnetki, ki so pridobili novo zvo\xc4\x8dno in likovno podobo._NEWLINE_Feti\xc5\xa1 (Gal in Galeristi)_NEWLINE_Na albumu, ki je iz\xc5\xa1el leta 2007, je 12 skladb, od katerih so tri in\xc5\xa1trumentalne in devet vokalnih. Naslov med drugim opozarja na izgubo pozitivnega odnosa do albuma (feti\xc5\xa1a), bodisi v obliki vinilne plo\xc5\xa1\xc4\x8de, kasete ali zgo\xc5\xa1\xc4\x8denke. Album je zmes popevke, \xc5\xa1ansona, rocka, popa, jazza, bluesa, countryja, reggaeja, hip-hopa, orientalske in balkanske glasbe ter sodobne elektronske glasbe. Gre za spoj klasi\xc4\x8dnega analognega (vokali, klavir, hammond orgle, rhodes, godala, trobila) z digitalnim (beati, sintetizatorji, produkcija). Besedila so pove\xc4\x8dini preprosta in ljubezenska, pa tudi tema\xc4\x8dna: hrepenenje po preteklosti, obljube, trpljenje, izgubljena ljubezen. _NEWLINE_Srce_NEWLINE_Gjurinov prvi samostojni album in vsebuje 12 pesmi. Gjurin je avtor besedil, glasbe, producent in aran\xc5\xbeer. Album je bolj akusti\xc4\x8den kot prej\xc5\xa1nji izdelki, a s pridihom rocka, s primesmi countryja in bluesa. Skladbe pripovedujejo predvsem o ljubezni in ne\xc5\xbenostih. Pesem Dva, ki le\xc5\xbeita govori o no\xc4\x8di, kjer sta 'ona' in 'on'. Ko se \xc4\x8das upo\xc4\x8dasni, ju ljubezen in u\xc5\xbeitek dvigneta od zemlje in postaneta eno ter se ljubita. V pesmih Kaj vse bi dal in Dale\xc4\x8d hrepeni po dekletu, ki ga je zapustilo, on pa jo ima \xc5\xa1e vedno rad. V pesmi Neko\xc4\x8d, nekje govori o boju z \xc5\xbeivljenjem in samim sabo._NEWLINE_Du\xc5\xa1a in telo_NEWLINE_Du\xc5\xa1a in telo je dvojni album, ki je iz\xc5\xa1el leta 2012 in vsebuje 22 skladb razli\xc4\x8dnih \xc5\xbeanrov: popa, rocka, etna, celo elementov baro\xc4\x8dne in klasi\xc4\x8dne glasbe. Poudarek je predvsem na besedilih, v katerih odsevajo dogodki v Gjurinovem poklicnem in zasebnem \xc5\xbeivljenju. V pesmi Du\xc5\xa1a vran kljuje du\xc5\xa1o, na koncu pa \xc4\x8dlovek sam postane vran, ko preide v ti\xc5\xa1ino ve\xc4\x8dnosti in se notranje pomiri. V ti\xc5\xa1ini, Sneg, A me sli\xc5\xa1i\xc5\xa1 \xc5\xa1e, Ples v slovo so ljubezenske pesmi, v Sedemnajst se vra\xc4\x8da v najstni\xc5\xa1ka leta, Knjiga obrazov pa je \xc2\xbboda\xc2\xab\xc2\xa0ljubezni preko Facebooka.\n_START_SECTION_\nProjekt Mesto\n_START_PARAGRAPH_\nProjekt Mesto je bil glasbeno-literarni projekt, kjer so nastajale razli\xc4\x8dne umetni\xc5\xa1ke prireditve: glasbene, literarne in likovne. Vse se je dogajalo v \xc5\xbeivo v razli\xc4\x8dnih klubih po Sloveniji. \xc5\xa0lo je za spontano skupinsko improvizacijo pesnika, glasbenikov ter likovnikov. Sodelovali so pevka Vesna Zornik, slikar I\xc5\xa1tvan I\xc5\xa1t Huzjan, arhitekt Aleks Lu\xc5\xbenik ter glasbeniki \xc5\xbdiga Golob, Lenart Kre\xc4\x8di\xc4\x8d in Jani Moder. Projekt je bil druga\xc4\x8den, saj je bila zasedba vedno spremenjena. Projekt Mesto je do\xc5\xbeivel premiero v Teatru Gromki v Ljubljani februarja 2002, sledilo je okoli 40 ponovitev. V okviru projekta so iz\xc5\xa1li trije glasbeni albumi: Mesto in mesto (2002), Mesto \xe2\x80\x93 Ivanova vrnitev (2003/2004) in Minute? (2003/2004).\n_START_SECTION_\nPoezija\n_START_PARAGRAPH_\nGal Gjurin spada v najmlaj\xc5\xa1o pesni\xc5\xa1ko generacijo. Poezijo objavlja v revijah Nova revija, Apokalipsa, Mentor, Asskalla, pojavil se je v antologiji slovenske poezije Mi se vrnemo zve\xc4\x8der (Beletrina, 2004) in v antologiji slovenske eroti\xc4\x8dne poezije V tebi se razra\xc5\xa1\xc4\x8dam (Mladinska knjiga, 2008). Prevedena je v \xc4\x8de\xc5\xa1\xc4\x8dino, srb\xc5\xa1\xc4\x8dino, slova\xc5\xa1\xc4\x8dino, italijan\xc5\xa1\xc4\x8dino in angle\xc5\xa1\xc4\x8dino._NEWLINE_Pesni\xc5\xa1ka zbirka Mesto je produkt Projekta Mesto. Predstavlja zdru\xc5\xbeitev poezije in proze, realnega in fantasti\xc4\x8dnega, niza mestnih zgodb, ki je uokvirja izpoved o pri\xc4\x8dakovanju rojstnodnevnega \xc5\xbeura. 27 pesmi je zapisanih v dolgih verzih in temu je prilagojen tudi format knjige. _NEWLINE_Pesmi so prvoosebne izpovedi, drugoosebni nagovori ali tretjeosebne pripovedi. Zgodba zbirke je spletena okrog naklju\xc4\x8dnega sre\xc4\x8danja subjekta in njegove nekdanje so\xc5\xa1olke ter povabila na rojstnodnevno zabavo, ki pa se ne zgodi. Pripoveduje o blagajni\xc4\x8darki (XII), pa o mo\xc5\xa1kem, ki zahaja v frizerski salon zaradi frizerke, o dilemah nakupovanja (XI). Novice iz \xc4\x8dasopisa se osamosvojijo v samostojne zgodbice. Lirski subjekt s strehe hi\xc5\xa1e opazuje mesto in ljudi pod seboj (V), gre v trgovino (IX, XI, XII) ali zve\xc4\x8der v klub, dekle opisuje s perspektive voajerja, prepusti se kreiranju domi\xc5\xa1ljije."